自作挽詞
作者：秦觀
朝代：宋

paragraphs: 嬰釁徙窮荒，茹哀與世辭。
官來錄我橐，吏來驗我屍。
藤束木皮棺，藁葬路傍陂。
家鄉在萬里，妻子天一涯。
孤魂不敢歸，惴惴猶在茲。
昔忝柱下史，通籍黄金閨。
奇禍一朝作，飄零至於斯。
弱孤未堪事，返骨定何時。
脩途繚山海，豈免從闍維。
荼毒復荼毒，彼蒼那得知。
歲晚瘴江急，鳥獸鳴聲悲。
空濛寒雨零，慘淡陰風吹。
殯宮生蒼蘚，紙錢掛空枝。
無人設薄奠，誰與飯黄緇。
亦無挽歌者，空有挽歌辭。